《拙逸诗》
元代·张昱

守拙中乃逸，用智机或生。所以抱真士，泯焉黜聪明。

卖药不二抱，悬壶无姓名。逍遥城市间，心与造物并。

鹤长断则悲，凫短续则惊。万物有常性，巧伪非人情。

乘黄一剪拂，千里无留行。贤哉拙逸翁，可以为世程。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。